ตลท.ปักธง4กลยุทธ์สำคัญ ปี 2554
ตลท.ชู 4 กลยุทธ์ปี2554 สร้างความแข็งแกร่งองค์กร-เพิ่มศักยภาพแข่งขันกับตลาดหุ้นต่างประเทศ
8 พ.ย. 2553

ตลท.ชู 4 กลยุทธ์ปี2554 สร้างความแข็งแกร่งองค์กร-เพิ่มศักยภาพแข่งขันกับตลาดหุ้นต่างประเทศ
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย(ตลท.) เปิดเผยว่าคณะกรรมการตลาดหลักทรัพย์ฯ ได้อนุมัติแผนงานของตลาดหลักทรัพย์ฯ ปี 2554 เพื่อสร้างความแข็งแกร่งให้แก่องค์กร และเพิ่มศักยภาพในการแข่งขันกับตลาดหลักทรัพย์ต่างประเทศ โดยวางกลยุทธ์สำคัญ 4 ด้าน ได้แก่ 1) การขยายขอบเขตธุรกิจของตลาดหลักทรัพย์ฯ (Expand Coverage) 2) การเพิ่มคุณค่าและคุณภาพบริการ (Enhance Value) 3) การเพิ่มประสิทธิภาพการดำเนินงาน (Increase Efficiency) และ 4) การเพิ่มขีดความสามารถของตลาดหลักทรัพย์ฯ (Improve Capability)
"ปี 2554 ถือเป็นปีสำคัญที่จะต้องเตรียมพร้อมรับมือกับสภาวะการแข่งขันแบบเปิด ภายหลังจากการปฎิรูปตลาดหลักทรัพย์ (Demutualization) ซึ่งจะมีผู้ทำธุรกิจรายใหม่ ๆ เข้ามามากขึ้น ทั้งงานด้านการซื้อขายหลักทรัพย์ การชำระราคา การรับฝากหลักทรัพย์ และงานด้านนายทะเบียนหลักทรัพย์ ตลาดหลักทรัพย์ฯ จึงต้องเพิ่มความสามารถในการแข่งขัน ขยายโอกาสการทำธุรกิจ และสร้างความเชื่อมโยงกับตลาดหลักทรัพย์และเครือข่ายผู้ลงทุนต่างประเทศ"นายจรัมพรกล่าว
สำหรับการขยายขอบเขตธุรกิจนั้นตลท.จะเน้นการเพิ่มสินค้า ฐานผู้ลงทุน และช่องทางที่หลากหลาย โดยจะเพิ่มสัญญาซื้อขายน้ำมันล่วงหน้า (Oil Futures) รวมทั้งสัญญาซื้อขายล่วงหน้าโลหะเงิน (Silver Futures) และเพิ่ม Exchange Traded Funds (ETFs) และใบรับฝากหลักทรัพย์ต่างประเทศที่เปลี่ยนมือได้ (Transferable Custody Receipt) ขณะที่มีเป้าหมายที่จะเพิ่มมูลค่าหลักทรัพย์ตามราคาตลาด (มาร์เก็ตแคป) จากบริษัทจดทะเบียนใหม่อีก 100,000 ล้านบาท โดยเน้นธุรกิจเป้าหมายใน 4 กลุ่มอุตสาหกรรม ได้แก่ กลุ่มประกัน กลุ่มสื่อสารและโทรคมนาคม กลุ่มยานยนต์และชิ้นส่วนยานยนต์ และกลุ่มพลังงานและพลังงานทดแทน นอกจากนี้ จะเจาะกลุ่มผู้ลงทุนกลุ่มใหม่ ๆ โดยทำงานร่วมกับธนาคารพาณิชย์ เพื่อเพิ่มผู้ลงทุนที่ซื้อขายหลักทรัพย์ผ่านอินเทอร์เน็ตจากฐานลูกค้าธนาคารที่ใช้อินเทอร์เน็ต แบงก์กิง  นอกจากนี้ จะขยายขอบเขตบริการหลังการซื้อขาย โดยเปิดให้บริษัทหลักทรัพย์ที่เป็นสมาชิกปัจจุบัน สามารถชำระราคาแทนสมาชิกอื่นได้ รวมทั้งเข้าเป็นสมาชิกศูนย์รับฝากหลักทรัพย์ในต่างประเทศ เพื่อรองรับการชำระราคาหลักทรัพย์ต่างประเทศตามโครงการเชื่อมโยงตลาดหุ้นอาเซียน (ASEAN Linkage) และการจดทะเบียนควบสองตลาด (Dual Listing)
นายจรัมพรกล่าวเพิ่มเติมว่า ตลาดหลักทรัพย์ฯ จะเน้นเพิ่มคุณค่าและคุณภาพบริการให้กับบริษัทจดทะเบียน บริษัทหลักทรัพย์ และผู้ลงทุน รวมทั้งเพิ่มสภาพคล่องของสินค้าเดิม และส่งเสริมการซื้อขายหลักทรัพย์ของผู้ลงทุนใน 3 กลุ่มเป้าหมาย ได้แก่ ผู้ลงทุนบุคคลทั้งที่ลงทุนผ่านอินเทอร์เน็ตและผ่านเจ้าหน้าที่การตลาด ผู้ลงทุนต่างชาติ และผู้ลงทุนสถาบันในประเทศ  รวมทั้งจะเพิ่มการลงทุนจากผู้ลงทุนสถาบันในจีนและญี่ปุ่น เนื่องจากกฎเกณฑ์ในประเทศดังกล่าวเอื้ออำนวยมากขึ้น นอกจากนี้ จะขยายเวลาการซื้อขายสัญญาทองคำ( Gold Futures) ในตลาดอนุพันธ์ให้คาบเกี่ยวกับเวลาซื้อขายในตลาดนิวยอร์ก เพื่อเพิ่มโอกาสการลงทุนและลดความเสี่ยงจากการผันผวนของราคาในช่วงปิดตลาด
สำหรับกลยุทธ์ในการเพิ่มประสิทธิภาพการดำเนินงาน จะรวมถึงการปรับปรุงแนวทางการลงทุนผ่าน NVDR เพื่อเพิ่มประสิทธิภาพและตอบโจทย์ผู้ลงทุนต่างชาติ นอกจากนี้ จะเพิ่มประสิทธิภาพกระบวนการบริหารความเสี่ยงที่เกี่ยวข้องกับบริการหลังการซื้อขายหลักทรัพย์ เช่น การบริหารความเสี่ยงของสำนักหักบัญชี การจัดโครงสร้างกองทุนคุ้มครองผู้ลงทุนอย่างเหมาะสม รวมไปถึง การเพิ่มประสิทธิภาพระบบการเผยแพร่ข้อมูลของบริษัทจดทะเบียน เพื่อลดภาระให้แก่บริษัทจดทะเบียน 
ทางด้านการเพิ่มขีดความสามารถของตลาดหลักทรัพย์ฯ  โดยจะมีการเดินหน้าพัฒนาระบบเทคโนโลยีตามแผน IT Master Plan ซึ่งจะเป็นแผนงานสำคัญสำหรับโครงสร้างพื้นฐานของระบบซื้อขายและระบบบริการหลังการซื้อขาย เพื่อให้การออกสินค้าใหม่ การปรับปรุงบริการทำได้รวดเร็ว และเพิ่มคุณภาพและมาตรฐานระบบงานของตลาดหุ้นไทยก้าวสู่ระดับโลกอีกด้วย
สำหรับกลุ่มงานพัฒนาตลาดทุน (Capital Market Development Fund: CMDF) ซึ่งจะถูกโอนไปจัดตั้งเป็นกองทุนเพื่อการพัฒนาตลาดทุนภายหลังจากการปฏิรูปตลาดหลักทรัพย์ฯ นั้น ในปี 2554 จะเตรียมความพร้อมในหลาย ๆ ด้าน โดยจะปรับบทบาทให้กว้างขึ้นเพื่อครอบคลุมตลาดทุนทั้งระบบ 
ในส่วนของการพัฒนาบุคลากรและผู้ประกอบวิชาชีพในตลาดทุน จะแบ่งบทบาทที่ชัดเจนกับสมาคมบริษัทจัดการลงทุน และสมาคมบริษัทหลักทรัพย์ ซึ่งจะทำหน้าที่เป็นองค์กรกำกับดูแลตนเอง (Self  Regulatory Organization หรือ SRO) 
ในปี 2554 CMDF จะเน้นการเพิ่มขีดความสามารถให้กับบุคลากรของทั้งบริษัทหลักทรัพย์และธนาคารพาณิชย์ เพื่อให้สามารถให้คำแนะนำและบริการผู้ลงทุนได้อย่างมีประสิทธิภาพ รวมไปถึงการพัฒนาทักษะการวางแผนทางการเงินและการลงทุนให้กับผู้ลงทุนและประชาชนทั่วไป นอกจากนี้ จะยกระดับมาตรฐานการกำกับดูแลกิจการที่ดีของบริษัทจดทะเบียนกลุ่มที่มีระดับการกำกับดูแลกิจการในระดับดี ให้เป็นระดับดีมากและดีเลิศ และสนับสนุนให้บริษัทจดทะเบียนนำหลักการไปปฏิบัติจริง รวมทั้งส่งเสริมให้บริษัทจดทะเบียนใช้ประโยชน์จากงานด้านผู้ลงทุนสัมพันธ์อย่างเต็มที่ ทั้งนี้ เพื่อยกระดับมาตรฐานของตลาดทุนโดยรวมให้มีความน่าเชื่อถือ และได้รับการยอมรับจากทั้งในและต่างประเทศ
“ปี 2554 ตลาดหลักทรัพย์ฯ จะมุ่งเพิ่มขีดความสามารถในการแข่งขันโดยการทำงานอย่างเข้มข้น เพื่อเตรียมการสำหรับการปฏิรูปตลาดหลักทรัพย์ฯ โดยเชื่อมั่นว่ากลยุทธ์ทั้ง 4 ด้าน จะทำให้เรา เป็นตลาดหลักทรัพย์ที่เป็นช่องทางหลักที่ตอบโจทย์ลูกค้าในประเทศให้กับทั้งผู้ลงทุนและบริษัทที่ต้องการระดมทุน และเป็นตลาดหลักทรัพย์ที่แข่งขันได้กับตลาดหุ้นอื่นในภูมิภาค การปฏิรูปตลาดหลัก ทรัพย์ฯ จะดำเนินไปพร้อม ๆ กับการพัฒนาตลาดทุนในระยะยาว เพื่อให้ตลาดทุนไทยเป็นเสาหลักที่แข็งแกร่งของเศรษฐกิจไทย  ซึ่งในที่สุดจะส่งผลดีต่อความสามารถในการแข่งขันของธุรกิจไทยและความอยู่ดีกินดีของประชาชนไทยโดยรวม”นายจรัมพรกล่าว